**Aðgerðaáætlun málstefnu íslensks táknmáls**

Lög nr. 61/2011 um stöðu íslenskrar tungu og íslensks táknmáls voru samþykkt án þess að þeim fylgdi aðgerðaáætlun eða fjármagn til að fylgja slíkri eftir. Málnefnd um íslenskt táknmál fær árlegt fjárframlag frá menningar- og viðskiptaráðuneyti fyrir starfsemi nefndarinnar. Í málstefnu íslensks táknmáls er nú að finna aðgerðaáætlun sem er mótuð út frá lögum nr. 61/2011 um stöðu íslenskrar tungu og íslensks táknmáls. Fylgi ríki og sveitarfélög aðgerðaáætlun málstefnunnar gefst færi á að snúa við þeirri alvarlegu þróun sem íslenskt táknmál stendur frammi fyrir og tryggja að arfleifð íslensks táknmáls færist milli kynslóða um ókomin ár.

Þessi áætlun miðast eingöngu við þær aðgerðir sem koma þurfa til framkvæmda á næstu þremur árum en að þeim liðnum verður málstefnan endurskoðuð. Sú endurskoðun kallar á nýja aðgerðaáætlun.

1. *Jákvætt viðhorf er kjarni málstefnu íslensks táknmáls og grundvöllur jafnra tækifæra.*

Aðgerðir til að ná þessu markmiði:

1. Ríki og sveitarfélög tryggi að ávörp, stefnur, upplýsinga- og kynningarefni og aðrir opinberir viðburðir séu á íslensku táknmáli. Málnefnd um íslenskt táknmál á að vera þeim til ráðuneytis um það með hvaða hætti best sé að því staðið hverju sinni.
2. Allir foreldrar táknmálsbarna fái faglega ráðgjöf og fræðslu um íslenskt táknmál, máltöku og menningarsamfélag táknmálsfólks á vegum Samskiptamiðstöðvar heyrnarlausra og heyrnarskertra sem er einnig miðlað til fagfólks í leikskólum barnanna.
3. Upplýsingar um réttindi táknmálsfólks tengd íslensks táknmáls verði aðgengilegar á heimasíðum Samskiptamiðstöðvar heyrnarlausra og heyrnarskertra, Félags heyrnarlausra og í kynningarefni Málnefndar um íslenskt táknmál.
4. Félag heyrnarlausra, Samskiptamiðstöð heyrnarlausra og heyrnarskertra, Málnefnd um íslenskt táknmál, táknmálsfræði við Háskóla Íslands og Rannsóknastofa í táknmálsfræðum standi fyrir reglulegum viðburðum þar sem náttúrulegt málumhverfi er í forgrunni.
5. Fræðsla um íslenskt táknmál og sögu og menningu þess verði hluti af námsefni grunnskólabarna sem kennt er sem hluti af skyldunámi. Málnefnd um íslenskt táknmál þarf að sjá til þess að fulltrúar frá nefndinni, Hlíðaskóla, Samskiptamiðstöð og Menntamálastofnun komi að vinnslu námsefnisins svo tryggja megi jákvæð viðhorf til íslensks táknmáls.
6. Málnefnd um íslenskt táknmál fylgi því markvisst eftir að neikvæð viðhorf til íslensks táknmáls stýri ekki aðgerðum stjórnvalda eða fjárframlögum til málsins.
7. Dagur íslenska táknmálsins verði fánadagur, líkt og dagur íslenskrar tungu.
8. Útvarpsstjóri RÚV setji áætlun um efni á íslensku táknmáli í samráði við Málnefnd um íslenskt táknmál sem tryggir að á næstu þremur árum verði m.a. eftirfarandi efni aðgengilegt á íslensku táknmáli:
	1. barnaþættir og fréttaskýringaþættir ætlaðir börnum
	2. kvöldfréttir, fréttatengt efni og auka fréttatímar
	3. útvarpsþættir með fréttatengdu og sögulegu efni

*B. Íslenskt táknmál í máltöku táknmálsbarna er lykillinn að framtíðinni.*

Aðgerðir til að ná þessu markmiði:

1. Framkvæmdaraðili nýburaskoðunar, nú Landspítali Háskólasjúkrahús vísi öllum táknmálsbörnum og foreldrum þeirra til Samskiptamiðstöðvar heyrnarlausra og heyrnarskertra, sem er sú stofnun sem hefur sérþekkingu á íslensku táknmáli og heyrir undir menningar- og viðskiptaráðuneyti.
2. Mennta- og barnamálaráðuneyti tryggi, við samræmingu þjónustu í þágu farsældar barna, að sérstaklega sé hugað að lagalegum rétti táknmálsbarna við skipun málastjóra og tengiliða.
3. Mennta- og barnamálaráðuneyti tryggi að starfandi sé leik- og grunnskóli sem veitir táknmálsbörnum málumhverfi og menntun á íslensku táknmáli þar sem íslenskt táknmál hefur forgang umfram önnur mál og menntastefnur.
4. Menntayfirvöld uppfæri námskrár leik-, grunn- og framhaldssskóla og menntastefnur með það að marki að jafna stöðu íslensku og íslensks táknmáls í samræmi við lög nr. 61/2011 um stöðu íslenskrar tungu og íslensks táknmáls. Að við endurskoðun verði íslenskt táknmál að sérstakri faggrein, bæði sem fyrsta mál og annað mál, greininni tryggður jafn tímafjöldi og námsmat á við íslensku sem fyrsta og annað mál.
5. Nám í táknmálskennslufræði verði að veruleika við Háskóla Íslands með samstarfi Hugvísindasviðs, Menntavísindasviðs og Samskiptamiðstöðvar heyrnarlausra og heyrnarskertra til þess að íslenskt táknmál sem móðurmál/fyrsta mál verði að faggrein í grunn- og framhaldsskólum til samræmis við endurskoðun aðalnámsskrár og hæfniramma um íslenska menntun.
6. Menningar- og viðskiptaráðuneyti tryggi að Samskiptamiðstöð heyrnarlausra og heyrnarskertra veiti foreldrum táknmálsbarna upplýsingar og gjaldfrjálsa ráðgjöf um máltöku og foreldrum og nánustu ættingjum táknmálsbarna gjaldfrjálst táknmálsnám, frá 0 til 18 ára aldurs barnanna. Stofnunin á einnig að koma á sambandi milli foreldra og félagasamtaka í táknmálssamfélaginu.
7. Félags- og vinnumarkaðsráðuneyti tryggi að foreldrum og nánustu ættingjum sé bættur mögulegur tekjumissir vegna vinnutaps og útlagður kostnaður á meðan á máltökuráðgjöf og táknmálsnámi stendur.
8. Menningar- og viðskiptaráðuneyti tryggi að Samskiptamiðstöð heyrnarlausra og heyrnarskertra, í samstarfi við Hlíðaskóla og leikskólann Sólborg, veiti leik- og grunnskólum þar sem táknmálsbörn stunda nám gjaldfrjálsa ráðgjöf um táknmálsbörn og táknmálsumhverfi og að tryggja að sveitarfélög séu upplýst um hlutverk Samskiptamiðstöðvar og lög nr. 61/2011.
9. Málsamfélagið, með Félag heyrnarlausra í forsvari, taki á móti öllum táknmálsbörnum með ríku málumhverfi með málfyrirmyndum á öllum aldri, menningarviðburðum og markvissri aðlögun að táknmálssamfélaginu, þar sem litið er á alla fjölskylduna sem hluta af málsamfélaginu. Hið sama gildir um þá sem koma inn í málsamfélagið á seinni stigum ævinnar.
10. Gerð verði krafa um afburðafærni fagfólks sem starfar í máltöku- og námsumhverfi táknmálsbarna í íslensku táknmáli. Fagfólkið þarf að hafa tækifæri til að stunda nám í íslensku táknmáli á viðurkenndri stofnun sem sinnir kennslu íslensks táknmáls; Háskóla Íslands og Samskiptamiðstöð heyrnarlausra og heyrnarskertra. Tryggja þarf að Samskiptamiðstöð eða Háskóli Íslands hafi það hlutverk að sinna færnimat í ÍTM á grundvelli evrópskra staðla.
11. Kennsla í íslensku táknmáli verði alltaf möguleg og tryggt verði að kennarar á leik- og grunnskólastigi séu tiltækir og hæfir til að kenna íslenskt táknmál sem fyrsta og annað mál og önnur fög á íslensku táknmáli. Til þess þarf að setja stefnu í endurmenntun kennara táknmálsbarna og sérhæfingu innan fagstéttarinnar í samvinnu hagsmunafélaga og stofnana sem koma að námi og störfum þeirra.
12. Málnefnd um íslenskt táknmál, í samstarfi við Samskiptamiðstöð heyrnarlausra og heyrnarskerta og Félag heyrnarlausra, útbúi fræðsluefni um íslenskt táknmál, s.s. í formi bæklings, vefsvæðis eða annars sem er sýnilegt foreldrum sem sækja þjónustu á heilsugæslur um allt land. Heilsugæslur eiga að vísa táknmálsbörnum/ börnum þar sem staðfestur grunur er um skerta heyrn/grunur er um að barn hafi verið svipt möguleikanum til táknmáls til Samskiptamiðstöðvar heyrnarlausra og heyrnarskertra.
13. Fjölbreytt efni, s.s. bækur til yndislestrar og skemmtiefni í sjónvarpi verði aðgengilegt táknmálsbörnum á öllum aldri í samvinnu þeirra aðila sem framleiða slíkt efni og þeirra sem að táknmálssamfélaginu standa. Menningar- og viðskiptaráðuneyti auk sveitarfélaga tryggja að þeir sjóðir sem styrkja útgáfu slíkra verkefna séu aðgengilegir þeim sem hyggja á útgáfu táknmálsefnis.
14. Almenningur hafi aðgengi að táknmálsnámi í Samskiptamiðstöð heyrnarlausra og heyrnarskertra.

*C. Rannsóknir á íslensku táknmáli skipta sköpum fyrir varðveislu menningarverðmæta.*

Aðgerðir til að ná þessu markmiði:

1. Ráða verkefnisstjóra málheildar um íslenskt táknmál, sem er málfræðingur að mennt og hefur afburðafærni í íslensku táknmáli, við Rannsóknastofu í táknmálsfræðum.
2. Verkefnisáætlun fyrir Málheild um íslenskt táknmál liggi fyrir og leggja þarf fyrir menningar- og viðskiptaráðuneyti sem tryggir fjármagn bæði til ráðningar, framkvæmdar og varðveislu.
3. Kerfisbundin söfnun og framleiðsla á efni framkvæmd af Samskiptamiðstöð heyrnarlausra og heyrnarskertra. Efnið er notað í kennslu á öllum skólastigum og til að varðveita ólíkar birtingarmyndir íslensks táknmáls.
4. Grunnrannsóknir á íslensku táknmáli stundaðar undir formerkjum Rannsóknastofu í táknmálsfræðum, þær birtar á Íslandi, erlendis og gerðar aðgengilegar táknmálssamfélaginu.
5. Ráða forritara til að tryggja aðgengi þeirra sem nota íslenskt táknmál að upptökum af frásögnum á íslensku táknmáli, máldæmum, orðabók og fleiru sem m.a. eru á vefsíðunni [www.SignWiki.is](http://www.signwiki.is), sem heyrir undir starfsemi Samskiptamiðstöðvar heyrnarlausra og heyrnarskertra, í samræmi við 13. gr. laga nr. 61/2011.

*D. Jöfn þátttaka í íslensku þjóðlífi fæst með fjölgun umdæma íslensks táknmáls.*

Aðgerðir til að ná þessu markmiði:

1. Opinber umræða á sviði samfélags- og stjórnmála verði með öllu aðgengileg á íslensku táknmáli.
2. Ríki og sveitarfélög styðji við útgáfu táknmálsefnis á vönduðu, skýru og skiljanlegu íslensku táknmáli (í formi bóka, myndefnis, námsefnis og þáttagerðar) með styrkjum, í samræmi við aðgerðir vegna markmiða A og B.
3. Allt námsefni fyrir a.m.k. yngsta- og miðstig grunnskóla verði aðgengilegt á íslensku táknmáli.
4. Unnið verði að þýðingum milli íslensku og íslensks táknmáls á sem flestum sviðum íslensks þjóðlífs til að fjölga umdæmum íslensks táknmáls.
5. Háskóla- og fræðasamfélagið tryggi mótun og þróun íðorða í umdæmum íslensks táknmáls /notkunarsviðum. Rannsóknastofa í táknmálsfræðum þarf að sjá til þess að þau séu varðveitt í sérstökum gagnagrunni Samskiptamiðstöðvar heyrnarlausra og heyrnarskertra sem er öllum aðgengilegur á netinu. Ríki og sveitarfélög þurfa að tryggja fjármögnun íðorðaverkefna til jafns við íslensku.
6. Rannsóknastofa í táknmálsfræðum skapi vettvang til umræðna um íslenskt táknmál á íslensku táknmáli og styrkja þannig og efla umdæmi (notkunarsvið) íslensks táknmáls sem fræðigreinar.
7. Túlkun verði alltaf í boði og tryggt að túlkar séu tiltækir og hæfir til að túlka í öllum umdæmum/á öllum notkunarsviðum. Til þess þarf að setja stefnu í endurmenntun táknmálstúlka og sérhæfingu innan fagstéttarinnar í samvinnu hagsmunafélaga og stofnana sem koma að námi og störfum táknmálstúlka.
8. Táknmálsfólk hafi möguleika á að birta eigin sögur eða annað listrænt efni í samvinnu við Samskiptamiðstöð heyrnarlausra og heyrnarskertra, Félag heyrnarlausra, Leikskólann Sólborg, Hlíðaskóla og eftir atvikum aðra opinbera og einkaaðila.

*E. Lagaumhverfi á að tryggja stöðu íslensks táknmáls.*

Aðgerðir til að ná þessu markmiði:

1. Lög verði sett, reglugerðir mótaðar eða eftir atvikum verði útbúin aðgerðaáætlun sem styður við að málstefna sem hér er sett fram og lög nr. 61/2011 verði fjármögnuð þannig að ríki og sveitarfélög geti framfylgt henni.
2. Stjórnarráð Íslands og Samband íslenskra sveitafélaga bendi þeim sem koma til starfa hjá ríki og sveitarfélögum sérstaklega á lögbundnar skyldur stjórnvalda, jafnt ríkis og sveitarfélaga, að því er varðar íslenskt táknmál sem lýst er í lögum nr. 61/2011.
3. Ríki og sveitarfélög tryggi fjármagn til að uppfylla skyldur, bæði skv. lögum nr. 61/2011 og málstefnu þessari og að úthlutunarreglur jöfnunarsjóða taki mið af rétti táknmálsbarna til jafns við önnur börn.
4. Tryggt verði að ákvörðunarvald vegna þjónustu við táknmálsfólk sé ekki á sömu herðum og þess sem greiðir fyrir þjónustuna.
5. Lög um Samskiptamiðstöð heyrnarlausra og heyrnarskertra verði í samræmi við lög nr. 61/2011 og málstefnu þessa.
6. Lög um stöðu íslenskrar tungu og íslensks táknmáls nr. 61/2011 verði endurskoðuð í samræmi við málstefnu þessa og skilgreina hlutverk Málnefndar um íslenskt táknmál frekar.